Djokovic skenk geld vir stryd teen virus | Netwerk24
Novak Djokovic, die wêreld se voorste tennisspeler het €1 miljoen geskenk vir die koop van ventilators en ander mediese toerusting in Serwië.
Sportlui wêreldwyd help met donasies om die koranavirus te veg.
Teen Vrydag was daar al meer as 24 000 sterftes wêreldwyd.
Rafael Nadal het 'n beroep op Spaanse atlete gedoen om te help om meer as €11 miljoen in te samel.
Roger Federer het vroeër vandeesweek een miljoen Switserse frank beskikbaar gestel om kwesbare families in Switserland te help.
Djokovic (32) het Vrydag in 'n videokonferensie in Marbella, Spanje, sy dank uitgespreek teenoor dokters en ander mediese personeel in Serwië en oor die wêreld heen.
"Ongelukkig word meer en meer mense elke dag met die virus besmet. Ek en my vrou, Jelena, beraam planne om ons finansiële middele en hulpbronne maksimaal aan te wend. Ons skenking is om mediese toerusting en ventilators te koop."
Altesame 457 gevalle van die virus is reeds in Serwië aangemeld en daar was sewe sterftes.
Djokovic sê weens die opskorting van tennistoernooie kan hy nou meer tyd by sy gesin deurbring.
"Die situasie is onvoorspelbaar. Daar is baie angs en paniek. Ek verstaan dit, want daar is mense wat ly.
"Ek en my gesin probeer positief bly in die stryd teen die virus."
Die voormalige Indiese krieketspeler Sachin Tendulkar het 5 miljoen roepees tot Indië se stryd teen die pandemie geskenk – 2,5 miljoen vir die regering van die staat Maharashtra en 2,5 miljoen vir die eerste minister se noodlenigingsfonds. – Reuters